פיטר פלצ'יק

ביוגרפיה

פיטר פלצ'יק נולד בשנת 1992 בעיר יאלטה שבחצי האי קרים. כאשר היה בן תשעה חודשים, עלה עם אמו לישראל, והתגורר בראשון לציון. לאחר כשנה עלו לישראל גם סבו וסבתו, הוריה של אמו. עד אשר היה בן שבע, התגוררה אמו של פלצ'יק בארצות הברית למטרות עבודה, ופלצ'יק גדל בארץ עם סבו וסבתו. הוא למד בתיכון יגאל אלון. את שירותו הצבאי העביר כספורטאי מצטיין, ושירת בצריפין כאפסנאי בחיל האוויר בגף לוגיסטיקה אווירית
פלצ'יק נולד במשקל גבוה של 5.1 ק"ג עם עצמות עקומות ובעיות בריאות שונות, ורופא המליץ למשפחתו שיתחיל לעסוק בספורט. בעקבות כך סבו שלח אותו להתאמן בג'ודו בהיותו בן ארבע במועדון סמוראי דו בראשון לציון תחת הדרכתו של פבל מוסין. 
בגיל 16 הצטרף לנבחרת הקדטים של ישראל. בגיל 17 זכה באליפות ישראל לקדטים, לג'וניורס ועד גיל 23 באותה עונה. בגיל 18 הצטרף לנבחרת הבוגרת תחת המאמן הלאומי, אורן סמדג'ה.
באפריל 2016 התחתן פלצ'יק עם בת זוגו דניאל יולזרי.

קריירה

בספטמבר 2011 התחרה באליפות אירופה עד גיל 20 שנערכה בלומל שבבלגיה וזכה במדליית כסף בקטגוריית המשקל עד 90 ק"ג. ביוני 2012 עבר פיטר ניתוח מסובך בברך ימין בעקבות קרע ברצועה הצולבת האחורית במהלך אימון שגרתי. בשל הניתוח והשיקום המעבר לקטגורית הבוגרים נקטע עד לשנת 2014. 
בינואר 2014 חזר פיטר להתאמן במסגרת נבחרת ישראל הבוגרת בג'ודו. בפברואר 2014 זכה במדליית ארד בטורניר ה-European Open באוברוורט ובספטמבר זכה שוב בארד ב-European Open בטאלין. באליפות ישראל באותה השנה הוא התחרה בקטגוריית המשקל 90 ק"ג וזכה במדליית הזהב. 
ב־2015 פיטר החליט בשיתוף עם המאמן הלאומי של הנבחרת לעלות לקטגוריית המשקל עד 100 ק"ג ובכך לנסות לשפר את הביצועים בקרבות. ביוני 2015 השתתף במשחקים האירופיים שנערכו בבאקו והודח בסיבוב השני. בנובמבר 2015, בעיצומו של המירוץ לאולימפיאדת ריו דה ז'ניירו, השתתף פלצ'יק בגרנד פרי בג'ינג דאו (סין) וקרע את הרצועות בכתפו במהלך קרב מול האלוף האולימפי המונגולי ניידן ונאלץ לעבור שיקום ארוך של 9 חודשים.
בפברואר 2017, זכה פלצ'יק במדליית ארד בתחרות מסבב גביע אירופה שנערכה ברומא. במרץ הוא השתתף בגרנד סלאם באקו והגיע למקום החמישי. באליפות אירופה שנערכה בוורשה באפריל אותה שנה הגיע למקום השביעי. ב-4 ביוני התקיימה תחרות מהסבב האירופי בבוקרשט, רומניה, בה פיטר זכה במדליית הארד. ב-18 ביוני זכה במדליית זהב בגרנד פרי קנקון לאחר שניצח בחצי הגמר את לוסיאנו קוראה הברזילאי, לשעבר אלוף העולם, וגבר בגמר על את בנג'מין פלטצ'ר הבריטי בניקוד ווזארי.באליפות העולם שנערכה בספטמבר בבודפשט ניצח בשני קרבות אך הפסיד בשמינית הגמר למייקל קורל ההולנדי שדורג ראשון בעולם. באוקטובר זכה במדליית ארד בגרנד סלאם אבו דאבי לאחר שניצח את מיקלוש סיריניקס ההונגרי.
באפריל 2018, זכה פלצ'יק במדליית זהב בגרנד פרי טביליסי שבגאורגיה כאשר ניצח בגמר את מרב מגרייב מרוסיה באיפון כשתי דקות וחצי לסיום הקרב. באליפות אירופה 2018 שנערכה באפריל בתל אביב, פלצ'יק זכה במדליית הארד בקטגוריית המשקל עד 100 ק"ג. בסיבוב הראשון הוא פגש את יבגניס בורודבקו הלטבי וכשתי דקות מפתיחת הקרב השיג ניקוד ווזארי שהספיק לניצחון. בשמינית הגמר הוא פגש את בויאן דוסן הסרבי ולאחר ארבע דקות ללא ניקוד הקרב נכנס לניקוד זהב בו ספג הסרבי את העונש השלישי ופלצ'יק עלה לרבע הגמר. ברבע פלצ'יק גבר על זלים קוטסוייב האזרי כאשר דקה ו-13 שניות לסיום הקרב הצליח להשיג ווזארי. בחצי הגמר הוא התמודד מול סיריל מארה הצרפתי ולאחר 2 דקות ו-16 שניות מפתיחת הקרב מארה נכנס לתרגיל חניקה שגרם לפלצ'יק להתעלף והפסיד באיפון. פלצ'יק ירד לקרב על מדליית הארד בו התמודד מול ניאז בילאלוב הרוסי אותו ניצח 39 שניות מפתיחת הקרב כאשר השיג איפון.באוגוסט 2018, פלצ'יק התחרה בגראנד פרי בודפשט וזכה במדליית ארד כאשר בקרב על המדליה פגש את מרטין פאצ'ק השוודי אותו ניצח באיפון לאחר ריתוק. באוקטובר 2018 זכה פלצ'יק במדליית זהב בגראנד סלאם אבו דאבי וזאת לאחר ניצחונות על קארל ריכרד פריי הגרמני בחצי הגמר ועל סגן האלוף האולימפי, אלמר גסימוב האזרי בגמר. ב-18 בנובמבר, פלצ'יק זכה במדליית זהב בגראנד פרי האג כאשר ניצח באיפון בקרב הגמר את מיקיטה סביריד הבלארוסי לאחר שהקרב נכנס לזמן ניקוד זהב.
בפברואר 2019 זכה פלצ'יק במדליית ארד בגראנד סלאם פריז היוקרתי. הוא הגיע עד שלב חצי הגמר בו התמודד מול ארון וולף היפני. עשר שניות מפתיחת הקרב השיג פלצ'יק ניקוד וזארי לאחר תרגיל סיאו-אוטושי, אך הפסיד באיפון דקה ו-9 שניות לסיום לאחר שהיפני הצליח לבצע ריתוק. פלצ'יק ירד לקרב על מדליית הארד בו גבר באיפון על זלטקו קומריץ' הקרואטי. במרץ הוא השתתף בגראנד סלאם יקטרינבורג וזכה במדליית הארד כאשר הפסיד בחצי הגמר לארמן אדמינן הרוסי וניצח בקרב על הארד את מיכאיל קורל ההולנדי. ביולי הוא זכה במדליית ארד בגראנד פרי זאגרב לאחר שניצח את מיקלוש סריאניץ' ההונגרי בקרב על המדליה. בספטמבר 2019 זכה פיטר באליפות ישראל במשקל של מעל 100 ק"ג שהתקיימה בתל אביב.